Folketing
2010-06-04

Det var en let og elegant måde at feje et spørgsmål fuldstændig af banen på. Man kan ikke svare på spørgsmålene, hvis det lige pludselig er teknik. Socialdemokraterne siger, at vi skal nedsætte en kommission af kloge folk, der har forstand på fattigdom, for så kan de finde ud af, hvor en fattigdomsgrænse skal ligge. Så må man jo sige, at Socialdemokraterne har meget lidt forstand på problemstillingen. Hvis man siden 2004 har sagt, at vi skal have en fattigdomsgrænse og samtidig ikke selv har kunnet finde ud af at definere, hvor den skal ligge henne, så må det jo være, fordi man ikke rigtig har forstand på problemstillingen. Man har ellers haft god tid til at tænke over, hvor den fattigdomsgrænse skal ligge. Det eneste, man sådan hovedløst kan sige heroppefra, er, at det handler om teknik, og teknik skal vi ikke tale om, fordi det ikke hjælper noget, forstår jeg. Men hvis det er teknik at finde ud af at få en fattigdomsgrænse, og man mener, at en fattigdomsgrænse hjælper, så forstår jeg ikke helt sammenhængen i argumentationen.